पाएं अपने शहर की ताज़ा ख़बरें और फ्री ई-पेपरडाउनलोड करें
जिले में पिछले दो दिनों में 4 मरीजों की मौत हुई। मंगलवार को 3 तथा बुधवार को 1 कोरोना पॉजिटिव मरीज की मौत हुई। इसमें बुधवार को शहर के एक व्यापारी की मौत हो गई। पिछले दो दिनों से जिले में कोरोना पॉजिटिव मरीजों के मौत के मामले में कमी आई है। मौत का आंकड़ा कम होने से राहत महसूस की जा रही है। विदित हो इसके पहले तक प्रतिदिन औसतन 5 मरीजों की मौत हो रही थी।
कांकेर के माहुरबंद पारा निवासी 55 वर्षीय व्यापारी को कोरोना पॉजिटिव पाए जाने के बाद इलाज के लिए रायपुर के एक निजी अस्पताल में भर्ती कराया गया था। जहां इलाज के दौरान 5 मई की सुबह व्यापारी की मौत हो गई। इसके पूर्व 4 मई को तीन मौत हुई थी। इसमें भानुप्रतापपुर के 42 वर्षीय युवक की सुबह कांकेर कोविड अस्पताल में मौत हो गई। उसे एक दिन पहले ही गंभीर अवस्था में इलाज के लिए अस्पताल में भर्ती कराया गया था। नरहरपुर विकासखंड के 60 वर्षीय पुरूष की भी मौत अस्पताल में इलाज के दौरान 4 मई की सुबह हुई। कांकेर की 55 वर्षीय एक महिला को इलाज के लिए ईमली पारा कोविड अस्पताल में भर्ती किया गया था। महिला की 4 मई की सुबह मौत हो गई।
पांच सौ से अधिक नए संक्रमित
कांकेर जिले में लगातार 13वें दिन कोरोना के पांच सौ से अधिक नए संक्रमित पाए गए हैं। जिले में कोरोना बेकाबू होता जा रहा है। मौतों का सिलसिला भी रूकने का नाम नहीं ले रहा है। बुधवार को जिले में कोरोना के 538 नए संक्रमित पाए गए हैं। बुधवार को लगातार दूसरे दिन जिले में पाए गए कुल संक्रमितों में 30 प्रतिशत कांकेर विकासखंड के हैं। बुधवार को पाए गए 538 नए संक्रमितों में से सर्वाघिक 158 कांकेर विकासखंड से पाए गए हैं।
इनमें से 50 संक्रमित कांकेर शहर के हैं। मंगलवार को भी जिले में सर्वाघिक संक्रमित कांकेर विकासखंड में ही पाए गए थे। कांकेर विकासखंड के पड़ोसी चारामा विकासखंड में 24 प्रतिशत यानी 125 संक्रमित पाए गए हैं। कांकेर विकासखंड से ही लगे नरहरपुर विकासखंड में भी 93 नए संक्रमित पाए गए हैं। यानी 70 प्रतिशत संक्रमित जिले के इन्ही तीन कांकेर, चारामा तथा नरहरपुर विकासखंडो से ही पाए गए हैं। कोयलीबेड़ा में भी बुधवार को 65 नए संक्रमित पाए गए हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva mag_Deva hin_Deva hin_Deva zho_Hant eng_Latn